Biserica de lemn de la Povergina (Timiș), inclusă în patrimoniul național, a fost distrusă aproape în totalitate de incendiul de luni, acoperișul și interiorul de lemn, inclusiv picturile datând din secolul al XVIII-lea, fiind mistuite de focul provocat, cel mai probabil, de incendierea miriștilor.

Cele trei echipaje de pompieri care au intervenit la incendiul izbucnit la biserica de lemn de la Povergina, aflată în patrimoniul național, au reușit să stingă focul după mai multe ore, însă acesta cuprinsese întregul lăcaș de cult, transmite corespondentul MEDIAFAX.

Biserica a ars aproape în totalitate, rămânând fără acoperiș, dar și fără interiorul construit, de asemenea, din lemn. Practic, din lăcașul de cult au mai rămas pereții, care nu au ars întrucât erau tencuiți cu pământ.

foto: radiotimisoara.ro

Potrivit pompierilor, cel mai probabil flăcările s-au extins la biserică după ce localnicii au dat foc miriștilor din apropiere, necontrolat, pentru igienizare.

În acest caz a fost deschisă o anchetă, pentru a se stabili cu exactitate cauzele izbucnirii acestui incendiu.

Potrivit administrației locale din Făget, biserica de la Povergina era asigurată de statul român și avea documentația pregătită pentru a fi restaurată în cursul acestui an.

Incendiul a izbucnit luni după-amiază, iar reprezentanții Inspectoratului pentru Situații de Urgență (ISU) Timiș spuneau că acolo au fost trimise trei echipaje, două autospeciale cu apă și spumă de la Făget și una de la Lugoj.

Lăcașul de cult se află în satul Povergina, care aparține de orașul Făget din județul Timiș, și făcea parte din patrimoniul național. Biserica era construită din bârne de lemn, cu acoperiș de șindrilă, iar pereții au fost tencuiți cu pământ.

Biserica a fost construită în anul 1782, iar pictura din interior, care a fost mistuită de flăcări, datează din aceeași perioadă.